钦定古今图书集成/明伦汇编/官常典/第206卷 > 齐映
## 钦定古今图书集成/明伦汇编/官常典/第206卷 > 齐映

按《唐书》本传：“映，瀛州高阳人。举进士，博学宏词，中之，
补河南府参军事。滑亳节度使令狐彰署掌书记。彰
疾甚，引映托后事。映因说彰纳节，归诸子京师。彰从
之，即以女妻映。彰卒，军乱，映间归东都，三城使马燧
辟为判官。卢杞荐授刑部员外郎，又为凤翔张镒判
官。映练军事，论奏数称旨，进行军司马。会德宗出奉”
天，镒懦缓不知兵。部将李楚琳者，素慓悍，欲介贼为
乱，映与齐抗请先事诛之，镒不用，更示宽大，徐谓楚
琳曰：“欲以君使外，若何？”楚琳恐，夜杀镒以应贼。映雅
为军中慕赖，故得免，奔奉天，授御史中丞，徙幸梁，道
险涩，常为帝御。会马骇突，帝恐伤映，诏舍辔，固不去，
曰：“马奔踶，不过伤臣；舍之或犯清跸，臣虽死不足偿
责。”帝嘉叹，擢给事中。映为人白晳长大，言音鸿爽，故
帝令侍左右，或前马胪传诏旨。进中书舍人。贞元二
年，以舍人同中书门下平章事。俄改中书侍郎，封河
间县男，与崔造、刘滋并辅政。滋端重寡言，映谦不肩
事，否可一颛于造。会造疾，映乃当国。吐蕃数入寇，关
辅震骚，咸言帝欲避狄。映入谏曰：“戎狄不惩，臣之罪
也。然内外恟恟，谓陛下具糗粮，欲治行。夫大幸不再，
奈何不与臣等计乎？”因俯伏流涕，天子为感悟。后给
事中袁高忤帝旨，而映以为尚书左丞、御史大夫。始，
映微时，张延赏遇之善。及映相，而延赏为左仆射，数
为映画事，又为所亲求官，映不答，延赏恚。既复用，即
劾映非宰相器。明年，贬夔州刺史，徙衡州。久之，为桂
管、江西两观察使。始，映罢不以罪，冀复进，乃掊敛献
贡，以中帝欲。初，诸藩银大瓶止五尺，李兼为江西，始
献六尺瓶，至映乃八尺云。卒，年四十八，赠礼部尚书，
谥曰忠。